ddrg/super_eurlex huggingface dataset:
Virallinen lehti nro C 207 , 21/07/1999 s. 0037



KIRJALLINEN KYSYMYS P-3209/98 esittäjä(t): Robert Sturdy (PPE) komissiolle (16. lokakuuta 1998) Aihe: Vasikoiden käsittelyohjelma (CPAS) Onko komissio tietoinen, että Britannian hallitus aikoo lopettaa vasikoiden käsittelyohjelman 30. marraskuuta 1998 alkaen? Koska maidontuotantoon tarkoitetun karjan sonnivasikoille ei ole vientimarkkinoita, onko komissio tietoinen tämän ohjelman lopettamisen vakavista seurauksista Britannian ja EU:n naudanliha-alalle keskipitkällä aikavälillä? Mihin toimenpiteisiin komissio ryhtyy varmistaakseen vasikoiden vientikiellon varhaisen purkamisen? Mihin toimenpiteisiin komissio aikoo ryhtyä varmistaakseen, että vasikoiden käsittelyohjelma säilytetään Britanniassa? Yksi CPAS-ohjelman lopettamisen syistä näyttäisi olevan korkeaksi väitetystä avustustasosta johtuva ohjelman kalleus. Voisiko komissio harkita alhaisemman avustustason sallimista? Komission jäsenen Franz Fischlerinkomission puolesta antama vastaus (5. marraskuuta 1998) 1. Komissio on tietoinen siitä, että Britannian hallitus käsittelee asiaa parhaillaan, mutta komissio ei ole vielä toistaiseksi saanut virallista ilmoitusta lopullisesta päätöksestä. 2. ja 4. Itse asiassa vasikoiden käsittelyohjelman käytöstä tulee 1. joulukuuta 1998 alkaen jäsenvaltioille vapaaehtoinen, minkä vuoksi päätöksen tekevät kunkin jäsenmaan asianomaiset viranomaiset. 3. Nykyisen karjan vientilupaohjelman mukaan tietyiltä Pohjois-Irlannin karjatiloilta on sallittua myydä vientiin luutonta naudanlihaa, joka on peräisin sellaisten alueiden karjasta, joiden hoidossa noudatetaan ankaria määräyksiä naudan spongiformisen enkefalopatian (BSE) torjumiseksi. Komissio on jättänyt pysyvälle eläinlääkintäkomitealle ehdotusluonnoksen päivämäärään sidottuun vientilupaan perustuvan ohjelman käyttöönotosta, joka sallisi Yhdistyneessä kuningaskunnassa 1. elokuuta 1996 jälkeen syntyneestä karjasta peräisin olevan luuttoman naudanlihan viennin sillä edellytyksellä, että BSE:n torjuntaan liittyviä ankaria määräyksiä on noudatettu. Elävän karjan vientikiellon purkamisesta ei ole toistaiseksi tehty yhtään ehdotusta. 5. Naudanliha-alan yhteisestä markkinajärjestelystä 27 päivänä kesäkuuta 1968 annetun neuvoston asetuksen (ETY) 805/68(1) mukaan komissio asettaa tuen määrän sellaiselle tasolle, tai tarvittaessa tasoille, joka mahdollistaa riittävässä määrin vasikoiden poistamisen tuotannosta kulloisenkin markkinatilanteen mukaan. Komissiolla ei ole mitään tukisummien tarkistamista vastaan edellä mainitun direktiivin mukaisesti, sillä niin on toimittu aiemminkin. (1) EYVL L 148, 28.6.1968.
Virallinen lehti nro C 207 , 21/07/1999 s. 0008



KIRJALLINEN KYSYMYS E-2444/98 esittäjä(t): Angela Sierra González (GUE/NGL) komissiolle (30. heinäkuuta 1998) Aihe: Chiquita-banaaneita markkinoivaa monikansallista yritystä koskevat tiedot Monissa tiedotusvälineissä on äskettäin pidetty suurta melua tiedosta, jonka mukaan ainoastaan Chiquita-banaaneita markkinoiva monikansallinen yritys (jopa vastoin muiden monikansallisten yritysten Del Monten ja Dolen mielipidettä) painostaa Yhdysvaltojen hallitusta vastustamaan EU:n banaanin yhteistä markkinajärjestelyä Maailman kauppajärjestössä. Näiden tietojen mukaan Yhdysvaltojen kongressin jäsenistä, eri järjestöjen edustajista ynnä muista henkilöistä muodostuva valtuuskunta suositteli käytyään monissa Keski-Amerikan karibialaisvaltioissa, että Yhdysvaltojen olisi neuvoteltava näiden valtioiden kanssa banaania koskevista järjestelyistä ilman uhkaa yksipuolisista pakotteista. Yhdysvaltojen ei pitäisi pakottaa niitä noudattamaan banaanin yhteistä markkinajärjestelyä vastustavaa Maailman kauppajärjestön paneelin päätöslauselmaa. Valtuuskunta totesi samoin, että Chiquitan painostus merkitsisi ilmeistä haittaa AKT-maiden ja EU:n välisestä sopimuksesta hyötyville Karibian saarivaltioille ja hyödyttäisi Chiquitaa latinalaisamerikkalaisissa maissa, joissa työolosuhteet ovat erittäin puutteelliset. Onko komissio tietoinen näistä seikoista? Katsooko komissio, että Maailman kauppajärjestön paneelin antama päätöslauselma banaanin yhteisestä markkinajärjestelystä hyödyttää enemmän Chiquitaa kuin amerikkalaisia banaaninviljelijävaltioita? Komission jäsenen Franz Fischlerinkomission puolesta antama vastaus (29. syyskuuta 1998) Komissio on tietoinen siitä, että asia on ollut esillä tiedotusvälineissä, kuten parlamentin jäsen mainitsee. Komissio uskoo vakaasti, että kansainvälistä kauppaa koskeva erimielisyys olisi sovittava käyttäen asianmukaisia menettelyjä ja kansainvälisten monenvälisten sopimusten mukaisesti. Komissio katsoo myös, että yksittäisten maiden ei pitäisi toteuttaa yksipuolisia toimia, jotka eivät kuulu mainittuihin menettelyihin. Komissiolla ei ole valtuuksia kommentoida Maailman kauppajärjestön (WTO) päätösten vaikutuksia, jotka kohdistuvat yksittäisiin yhtiöihin, sillä WTO:n menettelyt koskevat maita eivätkä yksittäisiä yhtiöitä.
KIRJALLINEN KYSYMYS E-3344/98

esittäjä(t): Graham Mather (PPE) komissiolle

(16. marraskuuta 1998)

Aihe: Euroopan ympäristöviraston julkaisu "Chemicals in the European Environment"

Euroopan ympäristövirasto on julkaissut äskettäin kertomuksen "Chemicals in the European Environment: Low doses, high stakes".

Voisiko komissio kertoa mielipiteensä tästä kertomuksesta ja ilmoittaa mihin toimiin se aikoo ryhtyä kertomuksen johdosta?

Komission jäsenen Ritt Bjerregaardinkomission puolesta antama vastaus

(7. tammikuuta 1999)

Komissio pitää Euroopan ympäristökeskuksen raporttia "Chemicals in the European environment: low doses, high stakes" arvokkaana lisänä kemikaaleista käytävään keskusteluun, joka kiinnostaa myös kansalaisia.

Reagoidakseen kansalaisten tuntemaan huoleen komissio on jo aloittanut teollisuuskemikaaleja koskevan yhteisön lainsäädännön katsastamisen. Komissio raportoi marraskuussa 1998 yhteisön neljän tärkeimmän teollisuuskemikaaleja käsittelevän säädöksen toiminnan arvioinnista. Kyseessä ovat vaarallisten aineiden luokitusta, pakkaamista ja merkintöjä koskeva neuvoston direktiivi 67/548/ETY(1), vaarallisten valmisteiden luokitusta, pakkaamista ja merkintöjä koskeva neuvoston direktiivi 88/379/ETY(2), olemassa olevien aineiden vaarojen arvioinnista ja valvonnasta annettu neuvoston asetus (ETY) 793/93(3) sekä tiettyjen vaarallisten aineiden ja valmisteiden markkinoille saattamisen ja käytön rajoituksia koskeva neuvoston direktiivi 76/769/ETY(4). Raportissa tarkasteltiin näiden säädösten toimivuutta ja tehokkuutta niiden eritystavoitteiden kannalta, jotka liittyvät ihmisen terveyden ja ympäristön suojeluun sisämarkkinoilla, arvioitiin niiden toiminnan heikkouksia ja esitettiin kehittämissuosituksia(5).

Komissio aikoo järjestää aivoriihen jäsenvaltioiden, teollisuuden, kuluttajien, ympäristöalan kansalaisjärjestöjen ja tutkijoiden kanssa. Tämän jälkeen se laatii aiheesta komission tiedonannon, kuten komission vuoden 1999 työohjelmassa mainitaan. Tiedonannossa määritellään tulevaisuudenstrategia, johon voi kuulua erilaisia lainsäädännön vaihtoehtoja. Lisäksi komissio ryhtyy SLIM-toimiin (sisämarkkinalainsäädännön yksinkertaistamiseen, simplification of the legislation for the internal market) direktiivin 67/548/ETY suhteen vuoden 1999 alussa.

International Council of Chemical Associations (ICCA) käynnisti lokakuussa 1998 hankkeen nykyisiä kemikaaleja koskevien vaarojen tunnistamisessa ja arvioinnissa olevien tietoaukkojen täyttämiseksi. Euroopan kemianteollisuuden neuvosto CEFIC on sitoutunut ajamaan ICCAn hanketta, jonka tarkoituksena on tehdä alustava riskiarvio 1000 aineesta vuoteen 2004 mennessä. Euroopan yhteisössä CEFIC toimii läheisessä yhteistyössä komission ja jäsenvaltioiden kanssa.

(1) EYVL L 196, 16.8.1967.

(2) EYVL L 187, 16.7.1988.

(3) EYVL L 84, 5.4.1993.

(4) EYVL L 262, 27.9.1976.

(5) SEK(98) 1986 lopullinen.
Virallinen lehti nro C 207 , 21/07/1999 s. 0085



KIRJALLINEN KYSYMYS E-3541/98 esittäjä(t): Laura González Álvarez (GUE/NGL) ja Pedro Marset Campos (GUE/NGL) komissiolle (25. marraskuuta 1998) Aihe: EAKR:n tuki metsän biomassaa polttoaineena käyttävälle lämpövoimalaitokselle Salinas de Pisuergassa (Palencia, Espanja) Komission jäsen Papoutsis vastasi 5. lokakuuta 1998 kirjalliseen kysymykseen E-2145/98(1), että metsän biomassaa polttoaineena käyttävälle lämpövoimalaitokselle Salinas de Pisuergassa ei ole myönnetty EAKR:n eikä koheesiorahaston rahoitusta (vastauksen 2 kohta). Kuitenkin Espanjan hallituksen suhteista maan parlamenttiin vastaava valtiosihteeri vastasi 13. huhtikuuta 1998 senaattori Heliodoro Gallegon kysymykseen, että mainitulle hankkeelle on myönnetty EAKR:n tukea 279 902 000 pesetaa sekä muuta tukea valtion yleisestä talousarviosta 119 958 000 pesetaa. 1. Voisiko komission näiden ristiriitaisten vastausten vuoksi toimittaa hallussaan olevat tiedot EAKR:n rahoituksen myöntämisestä lämpövoimalaitokselle, johon valtiosihteerin vastauksessa viitattiin? 2. Eikö komissio katso, että tämä asia on selvitettävä mahdollisimman tarkkaan Euroopan kansalaisten tiedonsaantioikeuden kunnioittamiseksi? Komission jäsenen Monika Wulf-Mathiesinkomission puolesta antama vastaus (22. tammikuuta 1999) On syytä muistuttaa, että rakennerahastojen ohjelmatyö perustuu toissijaisuusperiaatteeseen. Ohjelmatyön mukaisesti komissio päättää yleisistä suuntaviivoista (yhteisön tukikehykset), joiden perusteella ohjelmat hyväksytään. Täytäntöönpanosta vastaavat viranomaiset valitsevat niiden osana rahoitettavat hankkeet, lukuun ottamatta tietynlaajuisia hankkeita, jotka yksilöidään ohjelmissa erikseen. Komissio tutustuu yksittäisiin hankkeisiin tarkemmin vasta täytäntöönpanon aikana saadessaan vuotuista edistymistä koskevia kertomuksia ja osallistuessaan seurantakomiteoiden kokouksiin. Vastaanottaessaan parlamentin jäsenen kirjallisen kysymyksen E-2145/98(2) komission käytössä ei ollut virallisia tietoja biomassaa polttoaineena käyttävästä lämpövoimalaitoksesta Salinas de Pisuergassa. Komission pyynnöstä Espanjan viranomaisilta saatujen tietojen mukaan kyseiselle hankkeelle ei ollut myönnetty rahoitusta Euroopan aluekehitysrahastosta (EAKR). Tämän jälkeen komissio on saanut kyseisiltä viranomaisilta tarkempia tietoja, joiden mukaan teollisuusministeriö on sitoutunut myöntämään kyseiselle hankkeelle tukea 400 miljoonaa pesetaa (2,4 miljoonaa ecua). Hankkeen EAKR:sta saama rahoitusosuus olisi 280 miljoonaa pesetaa (1,8 miljoonaa ecua). Yhtään maksua ei ole kuitenkaan vielä suoritettu. (1) EYVL C 135, 14.5.1999, s. 23. (2) EYVL C 135, 14.5.1999, s. 23.
Virallinen lehti nro C 207 , 21/07/1999 s. 0157



KIRJALLINEN KYSYMYS P-4011/98 esittäjä(t): Vincenzo Viola (PPE) komissiolle (22. joulukuuta 1998) Aihe: EY:n perustamissopimuksen 93 artiklan 2 kohdan mukainen menettely ja Sicilcassan luovuttaminen Banco di Sicilia SpA:lle Kun otetaan huomioon Sicilcassan luovuttaminen Banco di Sicilia SpA:lle sekä siihen liittyvä Euroopan komission toukokuun 7. päivänä 1998 aloittama 93 artiklan 2 kohdan mukaisen menettelyn käynnistäminen kysyisin, onko Italian hallitus antanut pyydetyt tiedot sekä milloin Euroopan komissio aikoo tehdä lopullisen päätöksen, jotta voidaan arvioida tapahtunutta vapaan kilpailun turvaamisen näkökulmasta? Pyydän komissiota erityisesti tarkistamaan, voidaanko katsoa, että talletukset turvaava pankkien välinen rahasto on syyllistynyt epäasianmukaisiin tukitoimiin? Näyttää nyt siltä, että Sicilcassan luottotappioita, joista saadaan perittyä takaisin koko ajan paljon talousarviossa ennustettua enemmän, on virheellisesti paisuteltu ja tahallisesti suurenneltu, jotta kyseinen laitos voitaisiin lakkauttaa ja jotta talletukset turvaava rahasto voisi puuttua asiaan ja määrätä luovuttamisesta Banco di Sicilia SpA:lle, joka ei varmaan koskaan ole tehnyt parempaa kauppaa, valitettavasti tälläkin kertaa kilpailu- ja markkinasääntöjen kustannuksella. Komission jäsenen Karel Van Miertinkomission puolesta antama vastaus (26. tammikuuta 1999) Arvoisa parlamentin jäsen on pyytänyt perustamissopimuksen 93 artiklan 2 kohdan mukaisen menettelyn aloittamisen johdosta tietoja Italian hallituksen komissiolle esittämän aineiston täydellisyydestä. Hän on pyytänyt myös komission arviota siitä, onko "Fondo di Garanzia di Tutela dei Depositi" -rahaston (talletussuojarahasto) Sisilcassan konkurssimenettelyn yhteydessä toteuttama toimenpide valtiontukeen verrattava. Ensinnäkin on todettava, että Italian hallitus on toimittanut suurimman osan komission pyytämistä asiakirjoista, lukuun ottamatta niitä, joiden valmistelu vaatii Sicilcassan nykyisiä varoja ja velkoja koskevan selvityksen valmistumista. Toiseksi, aloittaessaan menettelyn komissio toi esille ne perusteet, joilla "Fondo di Garanzia di Tutela dei Depositi" ei ole valtiontukeen verrattavissa(1). Näissä perusteissa otetaan huomioon muun muassa rahaston oikeusperusta, sen rakenne ja sen sisäiset säännöt ja päätöksentekomenettelyt. Asiasta tehtyjen analyysien perusteella, jotka on tuotu päätöksessä yksityiskohtaisesti esille, todetaan, että rahasto on yksityinen ja että sen päätökset tehdään itsenäisesti kansallisista viranomaisista riippumattomana. (1) EYVL C 297, 25.9.1998.
Virallinen lehti nro C 182 , 28/06/1999 s. 0105



KIRJALLINEN KYSYMYS E-3594/98 esittäjä(t): Johanna Maij-Weggen (PPE) komissiolle (3. joulukuuta 1998) Aihe: Bangladeshilainen kirjailija Taslima Nasrin Voiko komissio ilmoittaa, mitä se on tehnyt vastauksena Euroopan parlamentin syyskussa 1998 hyväksymään päätöslauselmaan taatakseen Taslima Nasrinin turvallisuuden, kun hän käy tapaamassa kuolemansairasta äitiään Bangladeshissa? Komission jäsenen Manuel Maríninkomission puolesta antama vastaus (12. tammikuuta 1999) Komissio on Dhakan-edustustonsa välityksellä seurannut erittäin tarkkaan kirjailija Taslima Nasrinin tapausta. Voidaan todeta, että tapauksessa on viime aikoina tapahtunut kehitystä. Taslima Nasrin oli toista kertaa vastaajana High Court -tuomioistuimessa 22. marraskuuta 1998, jolloin hänet vapautettiin takuita vastaan bangladeshilaisen yksityishenkilön vireille panemassa oikeudenkäynnissä. Muistettakoon, että Nasrin vapautettiin takuita vastaan myös ensimmäisessä oikeudenkäynnissään vuonna 1994, jolloin syytteen nostajana oli Bangladeshin hallitus. Puolustusasianajajansa mukaan Nasrin on takuiden myöntämisen johdosta tällä hetkellä vapaa matkustamaan Bangladeshissa sekä sen ulkopuolella. On selvää, että ääri-islamilaisten ryhmien häntä vastaan suuntaamien toimien uhka saattaa rajoittaa Nasrinin liikkumisvapautta. Komission Dhakan-edustusto toimii tiiviissä yhteydessä jäsenvaltioiden diplomaattisten edustustojen kanssa ja on valmiina osallistumaan kaikkiin Taslima Nasrinin tapauksen kannalta hyödyllisiin toimiin.
Virallinen lehti nro C 182 , 28/06/1999 s. 0088



KIRJALLINEN KYSYMYS E-3487/98 esittäjä(t): Anne McIntosh (PPE) neuvostolle (24. marraskuuta 1998) Aihe: Euroopan unionin tiedotusaineisto Voisiko neuvosto ilmoittaa, kuinka suuret ovat Britannian kouluissa tällä hetkellä jaettavien Euroopan unionia käsittelevien tiedotusaineistojen kustannukset ja kuka niistä vastaa? Onko neuvosto samaa mieltä siitä, että kaikissa tiedotusaineistoissa, joita jaetaan jäsenvaltioissa ja joissa käsitellään EU:n jäsenyyden sekä euroon osallistumisen etuja, olisi esitettävä perusteluja sekä puolesta että vastaan? Vastaus (8. helmikuuta 1999) Neuvosto ei voi ottaa kantaa Euroopan unionia käsittelevän tiedotusaineiston jakamiseen Ison-Britannian kouluissa tai muualla, koska se ei millään tavalla osallistu tähän toimintaan. Arvoisa parlamentin jäsen tarkoittanee Euroopan komission tuottamia aineistoja, missä tapauksessa nämä kysymykset olisi esitettävä suoraan komissiolle. Tässä yhteydessä on aiheellista huomauttaa, että neuvosto ilmoitti 29. kesäkuuta 1998 tukevansa "tiedotuspolitiikkaa koskevan yhteistyön tehostamista EU:n toimielimissä". Tällä hetkellä tällaista yhteistyötä harjoitetaan kuitenkin merkittävällä tavalla ainoastaan Euroopan parlamentin ja komission välillä. Sittemmin neuvosto on antanut 7. joulukuuta 1998 seuraavat päätelmät: "Neuvosto toteaa jäsenvaltioiden vastuun Euroopan unionia koskevassa tiedottamisessa. Neuvosto tunnustaa komission aseman edistettäessä toimielinten välistä yhteistyötä Euroopan unionin asioista tiedotettaessa. Neuvosto toteaa komission aikomuksen luoda järjestelyjä, jotta jäsenvaltioissa ja EU:n toimielimissä tiedotuksesta vastaavat voisivat vaihtaa kokemuksia, olla yhteydessä toisiinsa ja neuvotella Euroopan unionia koskevien asioiden tiedottamisesta, sekä antaa säännöllisesti selvityksiä toteutuneesta kehityksestä. Neuvosto toteaa komission aikomuksen tehdä ehdotuksia toimielinten välisestä tämän alan yhteistyöstä erityisesti Euroopan parlamentin ja neuvoston kanssa."
Virallinen lehti nro C 182 , 28/06/1999 s. 0049



KIRJALLINEN KYSYMYS E-3183/98 esittäjä(t): Marie-Noëlle Lienemann (PSE) komissiolle (27. lokakuuta 1998) Aihe: Urheilu ja doping Miten komissio aikoo harjoittaa aktiivisempaa yhteisöpolitiikkaa dopingin torjumiseksi suurten eurooppalaisten urheilutapahtumien yhteydessä ja terveen urheilun edistämiseksi? Voisiko komissio myös kertoa, mitä konkreettisia aloitteita on tehty dopingaineiden kieltämistä koskevan sääntelyn ja käytäntöjen yhdenmukaistamiseksi Euroopassa tai yleensä dopingin torjumiseksi sekä kansalaisten valistamiseksi näiden aineiden väärinkäytön vaaroista urheilussa? Komission jäsenen Marcelino Orejankomission puolesta antama vastaus (11. joulukuuta 1998) EY:n perustamissopimuksen yhteisölle antamaan toimivaltaan ei kuulu dopingin vastaisen yhteisen politiikan kehittäminen. Komissio on kuitenkin tietoinen ongelman tärkeydestä ja haluaa käyttää niitä keinoja, joita on sen käytettävissä yhteisön eri politiikan aloilla samoin kuin oikeus- ja sisäasioihin liittyvän yhteistyön puitteissa. Dopingin käyttö urheilussa on esimerkiksi yksi tutkimusta, teknologista kehittämistä ja esittelyä koskevan Euroopan yhteisön viidennen puiteohjelman (1998-2002)(1) painopisteistä, erityisesti kysynnän vähentämiseen sekä työelämään liittyvien doping-asioiden osalta. Petostentorjunnan kohdalla tämä ongelma on tutkimusaiheena "kilpailukykyisen ja kestävän kasvun edistäminen" -nimisen aihealuekohtaisen ohjelman mittauksia ja testauksia koskevassa toiminnassa. Komissio osallistuu lisäksi maailmanlaajuiseen dopingia koskevaan konferenssiin, jonka kansainvälinen olympiakomitea järjestää Lausannessa helmikuussa 1999. Komissio muistuttaa Euroopan neuvoston dopingin vastaisesta yleissopimuksesta, joka on jäsenvaltioiden ratifioitavana. Tämän yleissopimuksen soveltaminen on itsessään myönteinen askel dopingin torjunnassa. (1) EYVL C 137, 7.6.1997.
Virallinen lehti nro C 182 , 28/06/1999 s. 0134



KIRJALLINEN KYSYMYS E-3910/98 esittäjä(t): Raimo Ilaskivi (PPE) komissiolle (4. tammikuuta 1999) Aihe: Suomeen tuotavien käytettyjen autojen verotus Sen jälkeen kun EU:n komissio 4.5.1998 antoi Suomen hallitukselle virallisen huomautuksen muusta jäsenmaasta Suomeen tuotavien käytettyjen autojen verotuksesta, on Suomen hallitus antanut 27.11.1998 eduskunnalle lakiesityksen, jonka tarkoituksena on muuttaa ko. autoverotusta, mutta vain hyvin vähäisiltä osin. Mielestäni muutosten jälkeenkin Suomen autoverolaki on käytettyjen tuontiautojen osalta edelleen Euroopan yhteisöjen perustamissopimuksen 95 artiklan vastainen, koska veroseuraamukset ovat niin raskaat, että ankara verotus käytännössä saattaa eriarvoiseen asemaan muista jäsenvaltioista tuotavat käytetyt autot ja Suomesta käytettyinä ostetut autot. Tilanne ei siis ole uuden lakiesityksen valossa ratkaisevasti muuttunut siitä, mitä esitin jo kirjallisessa kysymyksessäni komissiolle 11.12.1997. Keskeisin kohta Suomen autoverolaissa on sen 7. pykälä, johon komissiokin kiinnitti huomiota. Tätä pykälää muutetaan siten, että maahan käytettynä tuodun auton veronalennus olisi pääsääntöisesti 0,6 % käyttökuukautta kohti, kun se voimassaolevan lain mukaan on 0,5 %. On selvää, että näin mitätön muutos ei tuo korjausta siihen perusongelmaan, että kysytyimmät muutaman vuoden ikäiset tuontiautot ovat tulevaisuudessakin suomalaisen kuluttajan ulottumattomissa. Tilannetta kärjistää vielä, että lähin EU-naapurimme Ruotsi poisti autoveron vuonna 1996. Tämä merkitsee sitä, että käytetyn auton tuonti on Ruotsissa yksityishenkilölle realistinen vaihtoehto. Kiinnitän komission huomiota vielä siihen, että sisämarkkinoiden toimivuutta estää myös se, että korjatussakin muodossaan Suomen autoverolaki on monimutkainen ja sisältää useita teknisiä yksityiskohtia, mikä antaa tulliviranomaisille liian suuren mahdollisuuden tulkintoihin perustuviin päätöksiin. Mihin toimiin komissio aikoo ryhtyä Suomen uuden autoverolain suhteen saattaakseen sen sopusointuun perustamissopimuksen 95 artiklan kanssa. Komission jäsenen Mario Montinkomission puolesta antama vastaus (18. helmikuuta 1999) Komissio kerää parhaillaan tietoja, joita se tarvitsee vastatakseen kysymykseen. Se ilmoittaa tuloksistaan mahdollisimman pian.
Virallinen lehti nro C 182 , 28/06/1999 s. 0085



KIRJALLINEN KYSYMYS E-3439/98 esittäjä(t): Roberta Angelilli (NI) komissiolle (24. marraskuuta 1998) Aihe: Hygieniamääräysten noudattaminen Prima Portan hautausmaalla Prima Portan hautausmaalla on paljastunut vakavia terveydenhuoltomääräysten ja alueen kunnioittamiseen liittyviä rikkomuksia. On nimittäin käynyt ilmi, että ruumiista peräisin olevat nesteet on kuivattu sanomalehdillä ja sahajauholla. Lisäksi ruumishuone, jossa noin 200 ruumisarkkua on jo kuukausien ajan odottanut hautaamista, on jätetty desinfioimatta. Edellä esitetyn perusteella tiedustelisin komissiolta seuraavaa: 1. Onko tässä Italian hygienia- ja terveydenhuoltomääräysten lisäksi rikottu eurooppalaisia direktiivejä ja asetuksia ja mitä niistä? 2. Onko komissio jo laatinut asiaa koskevia tutkimuksia tai asiakirjoja? Komission jäsenen Pádraig Flynninkomission puolesta antama vastaus (28. tammikuuta 1999) 1. Työntekijöiden suojelussa sovelletaan työterveyttä ja työturvallisuutta koskevassa yhteisön lainsäädännössä säädettyjä toimenpiteitä. Esimerkkeinä voidaan mainita neuvoston direktiivit 80/1107/ETY(1), 89/391/ETY(2), 89/654/ETY(3), 89/655/ETY(4), 89/656/ETY(5), 90/394/ETY(6), 90/679/ETY(7) ja 98/24/EY(8). Näissä direktiiveissä säädetään Euroopan yhteisön perustamissopimuksen 118 A artiklan mukaisesti vähimmäisedellytykset, joita on sovellettava työpaikoilla sen varmistamiseksi, että on toteutettu kaikki tarvittavat toimenpiteet työntekijöiden altistuksen ehkäisemiseksi tai sen valvomiseksi riittävässä määrin. 2. Tästä aiheesta ei ole saatavilla komission tutkimuksia tai asiakirjoja. (1) EYVL L 327, 3.12.1980. (2) EYVL L 183, 29.6.1989. (3) EYVL L 393, 30.12.1989. (4) EYVL L 393, 30.12.1989. (5) EYVL L 393, 30.12.1989. (6) EYVL L 196, 26.7.1990. (7) EYVL L 374, 31.12.1990. (8) EYVL L 131, 5.5.1998.